stanford-oval/wikipedia huggingface dataset:
พีชบอยริเวอร์ไซด์

| --- | --- |
พีชบอยริเวอร์ไซด์
ピーチボーイリバーサイド (Pīchi Bōi Ribāsaido)
ชื่อภาษาอังกฤษ: Peach Boy Riverside
มังงะ
เว็บมังงะ
เขียนโดย: คูลเคียวชินจะ
สำนักพิมพ์: Neetsha
นิตยสาร: Weekly Young VIP
กลุ่มเป้าหมาย: เซเน็ง
วางจำหน่ายตั้งแต่: มกราคม พ.ศ. 2561 – ปัจจุบัน
มังงะ
รีเมก
เขียนโดย: คูลเคียวชินจะ
วาดภาพโดย: Johanne
สำนักพิมพ์: โคดันชะ
นิตยสาร: โชเน็งแมกกาซีนอาร์ แมกกาซีนพ็อกเก็ต
กลุ่มเป้าหมาย: โชเน็ง
วางจำหน่ายตั้งแต่: สิงหาคม พ.ศ. 2558 – ปัจจุบัน
จำนวนเล่ม: 12
อนิเมะโทรทัศน์
กำกับโดย: ชิเงรุ อูเอดะ
เขียนบทโดย: เคอิจิโร โอจิ
ดนตรีโดย: ทากาอากิ นากาฮาชิ
สตูดิโอ: อาซาฮิโปรดักชัน
เครือข่าย: Tokyo MX, BS NTV, AT-X
เครือข่ายภาษาอังกฤษ: ปีลีปีลี, อนิ-วัน เอเชีย
ฉาย:  1 กรกฎาคม พ.ศ. 2564  –  16 กันยายน พ.ศ. 2564
ตอน: 12
พีชบอยริเวอร์ไซด์ (ญี่ปุ่น: ピーチボーイリバーサイド; โรมาจิ: Pīchi Bōi Ribāsaido) เป็นซีรีส์มังงะญี่ปุ่น เขียนเรื่องและวาดภาพโดยคูลเคียวชินจะ เผยแพร่ทางเว็บไซต์เว็บคอมิก Weekly Young VIP ของ Neetsha ตั้งแต่เดือนมกราคม พ.ศ. 2561 เวอร์ชันรีเมกเขียนเรื่องโดยคูลเคียวชินจะ และวาดภาพโดย Johanne ตีพิมพ์ในนิตยสารโชเน็งแมกกาซีนอาร์ นิตยสารมังงะแนวโชเน็งของสำนักพิมพ์โคดันชะ และยังเผยแพร่ทางเว็บไซต์และแอปพลิเคชัน Magazine Pocket ตั้งแต่เดือนสิงหาคม พ.ศ. 2558 ได้รับการรวบรวมตีพิมพ์เป็นหนังสือการ์ตูนรวมเล่ม (ทังโกบง) แล้ว 12 เล่ม ได้รับการดัดแปลงเป็นซีรีส์อนิเมะโทรทัศน์โดยสตูดิโออาซาฮิโปรดักชัน ออกอากาศตั้งแต่วันที่ 1 กรกฎาคมถึง 16 กันยายน พ.ศ. 2564
รูปแบบต่าง ๆ > มังงะ

| # | วันที่ออกจำหน่ายต้นฉบับ | ISBN ต้นฉบับ | วันที่ออกจำหน่ายภาษาไทย | ISBN ภาษาไทย |
| --- | --- | --- | --- | --- |
| 1 |  17 กุมภาพันธ์ พ.ศ. 2559 | 978-4-06-392514-2 | — | — |
| 2 |  17 ตุลาคม พ.ศ. 2559 | 978-4-06-392550-0 | — | — |
| 3 |  16 มิถุนายน พ.ศ. 2560 | 978-4-06-392589-0 | — | — |
| 4 |  16 กุมภาพันธ์ พ.ศ. 2561 | 978-4-06-510928-1 | — | — |
| 5 |  17 ตุลาคม พ.ศ. 2561 | 978-4-06-513318-7 | — | — |
| 6 |  17 มิถุนายน พ.ศ. 2562 | 978-4-06-515947-7 | — | — |
| 7 |  17 กุมภาพันธ์ พ.ศ. 2563 | 978-4-06-518539-1 | — | — |
| 8 |  17 สิงหาคม พ.ศ. 2563 | 978-4-06-520362-0 | — | — |
| 9 |  17 กุมภาพันธ์ พ.ศ. 2564 | 978-4-06-521947-8 | — | — |
รูปแบบต่าง ๆ > อนิเมะ

ได้มีการประการสร้างซีรีส์อนิเมะโทรทัศน์โดยดัดแปลงจากมังงะเวอร์ชันรีเมกเมื่อวันที่ 7 สิงหาคม พ.ศ. 2563 ซีรีส์อนิเมะสร้างโดยสตูดิโออาซาฮิโปรดักชัน กำกับโดยชิเงรุ อูเอดะ เขียนบทโดยเคอิจิโร โอจิ ออกแบบตัวละครโดยซาโตมิ คูริตะและมาซาโตะ คาโต รับผิดชอบดนตรีประกอบโดยทากาอากิ นากาฮาชิ มีกำหนดออกอากาศในวันที่ 1 กรกฎาคม พ.ศ. 2564 ทางช่อง Tokyo MX และ BS NTV วง Q-MHz ร่วมกับยูโกะ ซูซูฮานะร้องเพลงเปิดชื่อเพลงว่า "Dark spiral journey" ส่วนวง Mitei no Hanashi ร้องเพลงปิดชื่อเพลงว่า "โยรุ โอะ โคเอรุ อาชิโอโตะ" (夜を越える足音, Yoru o Koeru Ashioto, แปลว่า "รอยเท้าข้ามคืน")
รูปแบบต่าง ๆ > รายชื่อตอน

| ตอนที่  | ชื่อตอน  | ผู้กำกับ  | ผู้เขียนบท  | วันที่ออกอากาศครั้งแรก  |
| --- | --- | --- | --- | --- |
| 1 | "อดีตองค์หญิงกับมนุษย์กระต่าย (ญี่ปุ่น: 元姫と卯人; โรมาจิ: Moto Hime to Ujin)" | TBD | TBD | 1 กรกฎาคม พ.ศ. 2564 |
แหล่งข้อมูลอื่น

เว็บไซต์ทางการของมังงะ (ญี่ปุ่น)
เว็บไซต์ทางการของมังงะเวอร์ชันรีเมก เก็บถาวร 2018-12-07 ที่ เวย์แบ็กแมชชีน (ญี่ปุ่น)
เว็บไซต์ทางการของอนิเมะ (ญี่ปุ่น)
พีชบอยริเวอร์ไซด์ เก็บถาวร 2021-07-09 ที่ เวย์แบ็กแมชชีน ที่ ปีลีปีลี
พีชบอยริเวอร์ไซด์ (มังงะ) ที่เครือข่ายข่าวอนิเมะ
| ด ค กอาซาฮิโปรดักชัน |
| --- | --- |
ซีรีส์โทรทัศน์:  Hello Kitty: Ringo no Mori no Fantasy (พ.ศ. 2549)  Sugarbunnies (พ.ศ. 2550)  Hello Kitty: Ringo no Mori no Mystery (พ.ศ. 2550)  Blue Drop (พ.ศ. 2550)  Hello Kitty: Ringo no Mori to Parallel Town (พ.ศ. 2550–พ.ศ. 2551)  Sugarbunnies: Chocolat! (พ.ศ. 2551)  Sugarbunnies: Fleur (พ.ศ. 2552)  Super Robot Wars Original Generation: The Inspector (พ.ศ. 2553–พ.ศ. 2554)  Picchipichi Shizuku-chan (พ.ศ. 2555–พ.ศ. 2556)  Heroes: Legend of the Battle Disks (พ.ศ. 2556)  Himegoto (พ.ศ. 2557)  Merman in My Tub (พ.ศ. 2557)  Funassyi no FunaFunaFuna Biyori (พ.ศ. 2558)  Million Doll (พ.ศ. 2558)  Onsen Yōsei Hakone-chan (พ.ศ. 2558)  Pan de Peace! (พ.ศ. 2559)  Omae wa Mada Gunma o Shiranai (พ.ศ. 2561)  Namu Amida Bu! -Rendai Utena- (พ.ศ. 2562)  แผนกออกแบบสร้างสรรค์โลก (พ.ศ. 2564)  Wave!!: Let's Go Surfing!! (พ.ศ. 2564)  พีชบอยริเวอร์ไซด์ (พ.ศ. 2564)  เกิร์ล ฟรอนไลน์ (พ.ศ. 2565)  อสูรกายยักษ์แห่งอาร์ส (พ.ศ. 2566)  โอโตนาริ นิ กิงงะ (พ.ศ. 2566) 
ภาพยนตร์:  Haru no Ashioto The Movie: Ourin Dakkan (พ.ศ. 2549)  Alice in the Country of Hearts: Wonderful Wonder World (พ.ศ. 2554)  Santa Company: Christmas no Himitsu (พ.ศ. 2562)  Wave!!: Let's Go Surfing!! (พ.ศ. 2563) 
โอวีเอ/โอเอ็นเอ:  Angel Blade Punish! (พ.ศ. 2547–2548)  Tokimeki Memorial 4 Original Animation: Hajimari no Finder (พ.ศ. 2552)  Prism Magical: Prism Generations! (พ.ศ. 2553)  Chōyū Sekai: Being the Reality (พ.ศ. 2560) 
วิดีโอเกม:  Oreshika: Tainted Bloodlines (พ.ศ. 2557) 
 หมวดหมู่
เครื่องอิสริยาภรณ์ทางทหาร

กำแพงแห่งเหรียญอิสริยาภรณ์ในพิพิธภัณฑ์ French Foreign Legion
เครื่องอิสริยาภรณ์ทางทหาร หรือ เครื่องเสนาอิสริยาภรณ์ (อังกฤษ: Military awards and decorations) เป็นอิสริยาภรณ์ที่มอบให้เพื่อเป็นเกียรติยศสำหรับการปฏิบัติงานทางการทหาร ทั้งวีรกรรมทางการทหาร การปฏิบัติการที่สำคัญโดดเด่น และการปฏิบัติการทางทหารที่สำคัญสูงสุดต่าง ๆ มักจะประกอบไปด้วยแพรแถบและเหรียญอิสริยาภรณ์
ส่วนของเครื่องอิสริยาภรณ์สำหรับพลเรือนที่มอบให้กับทหาร ไม่ถือว่าเป็นเครื่องอิสริยาภรณ์สำหรับทหาร แม้ว่าอิสริยาภรณ์อัศวินบางชิ้นจะมีการแบ่งแยกเอาไว้ระหว่างของพลเรือนและของทหารก็ตาม ในขณะที่เครื่องอิสริยาภรณ์ของตำรวจและหน่วยดับเพลิงบางครั้งอาจจะถูกหมายรวมเป็นส่วนหนึ่งของเครื่องอิสริยาภรณ์สำหรับทหารด้วย เนื่องจากมีรูปแบบที่คล้ายคลึงกัน แม้จะไม่ได้มีที่มาจากปฏิบัติการทางทหารก็ตาม
ประวัติ

เครื่องอิสริยาภรณ์เป็นที่รู้จักกันมาตั้งแต่โบราณกาล โดยในราชอาณาจักรเก่าแห่งอียิปต์มีเครื่องราชอิสริยาภรณ์ปลอกคอทองคำ ในขณะที่ยุคจักรวรรดิอียิปต์มีการให้รางวัลเป็นเครื่องราชอิสริยาภรณ์แมลวันทองคำ ในชาวเคลต์และชาวโรมโบราณนั้นใช้การสวมทอร์ก (Torc) หรือได้รับเครื่องอิสริยาภรณ์ทางหทารอื่น ๆ เช่น หัสตาปุระ (hasta pura)  ซึ่งเป็นหอกที่ไม่มีปลายแหลม ในชาวไดยักนั้นใช้การสวมและใส่รอยสัก และสัญลักษณ์อื่น ๆ ส่วนการให้สวมสร้อยคอหรือสร้อยข้อมือนั้นเริ่มมีการมอบและใช้งานในช่วงยุคกลาง พัฒนาขึ้นเป็นสร้อยคอที่มีการประดับอัญมณีขนาดใหญ่ โดยจะมีจี้ (ปกติจะเป็นเหรียญอิสริยาภรณ์) ประดับอยู่
เครื่องราชอิสริยาภรณ์ทางหทารที่เก่าแก่ที่สุดและยังคงมีการใช้งานอยู่คือ För tapperhet i fält (แปลว่า สำหรับความกล้าหาญในสนามรบ "For Valour in the Field" ) ของสวีเดน ซึ่งมอบให้กับนายทหารของกองทัพสวีเดนที่มีชื่อปรากฏอยู่ในเหรียญอิสริยาภรณ์ที่มาจากการต่อสู้อย่างห้าวหาญในท้องทะเลหรือสนามรบช่วงสงคราม โดยเหรียญนี้จัดทำขึ้นโดยพระเจ้ากุสตาฟที่ 3 แห่งสวีเดนเมื่อวันที่ 28 พฤษภาคม พ.ศ. 2332 ในช่วงที่มีสงครามกับรัสเซีย ซึ่งแม้ว่าในเชิงเทคนิคเหรียญนี้ยังคงมีสถานะใช้งานอยู่ แต่ในแนวปฏิบัติจริง ๆ เหรียญนี้ไม่อยู่ในสถานะใช้งานแล้ว และไม่ได้ถูกมอบให้กับใครเลยตั้งแต่ปี พ.ศ. 2458 เหรียญที่มีความเก่าแกรองลงมาคือเหรียญกล้าหาญ Tapferkeits Medaille ของออสเตรีย-ฮังการีสำหรับความกล้าหาญในช่วงปี พ.ศ. 2332 – 2335 ซึ่งเหรียญนี้สร้างขึ้นเมื่อวันที่ 19 กรกฎาคม พ.ศ. 2332 โดยจักรพรรดิโยเซ็ฟที่ 2
เครื่องอิสริยาภรณ์ที่เก่าแก่ที่สุดอีกชิ้นที่ยังคงมีการใช้งานอยู่ในปัจจุบันคือ เครื่องอิสริยาภรณ์แห่งสงครามเวอร์ตุติมิลิทารี (War Order of Virtuti Militari)  ในภาษาลาตินแปลว่า สำหรับทหารหาญ (For Military Valour) ซึ่งมีการมอบครั้งแรกเมื่อปี พ.ศ. 2335
การปลอมแปลง

หลายคนปลอมแปลงเหรียญอิสริยาภรณ์หรือตกแต่งเหรียญเพิ่มเพื่อให้ดูเหมือนทหารที่ได้รับการยกย่องเชิดชู โดยการปลอมแปลงอาจหมายรวมไปจนถึงการเพิ่มแถบ สลักชื่อของทหารที่ได้รับเกียรติเชิดชูนั้น หรือการสร้างเหรียญอิสริยาภรณ์นั้นขึ้นมาใหม่ทั้งหมด การปลอมแปลงเหรียญอิสริยาภรณ์ในประเทศส่วนใหญ่มีความผิดตามกฎหมาย และอาจมีโทษสูงไปจนถึงการจำคุก
การใช้งานร่วมสมัย

ในปัจจุบัน เครื่องอิสริยาภรณ์สำหรับทหารประกอบไปด้วย
เครื่องอิสริยาภรณ์กิตติคุณ (Order of merit)
รางวัลความกล้าหาญ (Bravery Awards) ในรูปแบบของไม้กางเขน ดาว หรือเหรียญอิสริยาภรณ์บนแพรแถบ
รางวัลการปฏิบัติงานดีเด่น (Distinguished Service Awards) ในรูปแบบของไม้กางเขน ดาว หรือเหรียญอิสริยาภรณ์บนแพรแถบ
เหรียญการทัพ (Campaign Medals) ประดับบนแพรแถบ
เหรียญประจำการ (Service Medals) ประดับบนแพรแถบ
รางวัลสำหรับหน่วยทหาร ในรูปแบบของ เกียรติยศการรบ (Battle Honours) แถบชายธงกล้าหาญ (Campaign Streamers) โฟร์ราแฌร์ (Fourragères) หรือ แถบชายธงสดุดี (Unit Citations)
กองทัพส่วนใหญ่ในเนโต จะประดับเพียงแพรแถบย่อ ในเครื่องแบบที่ใช้ในการปฏิบัติงานในชีวิตประจำวัน (ซึ่งไม่ใช่การนำเหรียญอิสริยาภรณ์จริง ๆ มาประดับ)
ดูเพิ่ม

รายชื่อเครื่องอิสริยาภรณ์ทางทหาร
รายชื่อเครื่องอิสริยาภรณ์ทางทหารสูงสุด
เครื่องอิสริยาภรณ์สำหรับพลเรือน
เครื่องอิสริยาภรณ์แบบคล้องคอ
เครื่องอิสริยาภรณ์เดอะครอสออฟลิเบอร์ตี แมนเนอร์ไฮม์ครอส ชั้น 1 เมื่อปี พ.ศ. 2484
วรรณกรรมเลสเบียน

ปกนวนิยายเรื่อง เดอะเวลออฟโลนลิเนส ฉบับ ค.ศ. 1951
วรรณกรรมเลสเบียน (อังกฤษ: lesbian literature) เป็นวรรณกรรมประเภทหนึ่งซึ่งมีแก่นเรื่องว่าด้วยเลสเบียน อาจปรากฏในรูปกวีนิพนธ์ บทละคร หรือบันเทิงคดีซึ่งมีตัวละครเป็นเลสเบียน หรือสารคดีที่มีหัวเรื่องเป็นเลสเบียนก็ได้ คำศัพท์ใกล้เคียง คือ วรรณกรรมแซฟฟิก (sapphic literature) ซึ่งว่าด้วยวรรณกรรมทั้งปวงที่มีเนื้อหาหลักกล่าวถึงความรักระหว่างผู้หญิงด้วยกัน โดยที่ผู้หญิงเหล่านั้นไม่จำต้องเป็นเลสเบียนเสมอไป
วรรณกรรมเลสเบียนมีความเป็นมายาวนาน วรรณกรรมเลสเบียนที่เก่าแก่ที่สุดเรื่องหนึ่งคือ วรรณกรรมภาษาญี่ปุ่นจากคริสต์ศตวรรษที่ 13 เรื่อง วากะ มิ นิ ทาโดรุ ฮิเมงิมิ (ญี่ปุ่น: わが身にたどる姫君; "เจ้าหญิงผู้ค้นหาตนเอง") เขียนขึ้นในราว ค.ศ. 1259–1278 ผู้เขียนไม่ปรากฏนาม
ตัวอย่างวรรณกรรมเลสเบียนตะวันตกที่มีชื่อเสียง คือ นวนิยายเรื่อง เดอะเวลออฟโลนลิเนส (ค.ศ. 1928) ของแรดคลิฟฟ์ ฮอลล์ ซึ่งว่าด้วยหญิงเลสเบียนคนหนึ่งพยายามเรียนรู้ที่จะอยู่กับความเป็นเลสเบียนของตน วรรณกรรมเรื่องนี้ถูกห้ามเผยแพร่และให้ริบ ส่วนผู้เขียนเองถูกดำเนินคดี ด้วยข้อกล่าวหาว่าขัดต่อศีลธรรมอันดี และนวนิยายเรื่อง ไดแอนา (ค.ศ. 1939) ของฟรานเซส วี. รัมเมลล์ ซึ่งเป็นกึ่งอัตชีวประวัติของผู้เขียนเอง มีเนื้อหาว่าด้วยหญิงสาวผู้ค้นพบว่าตนเองเป็นเลสเบียน เมื่อเผยแพร่ก็ถูกวิพากษ์วิจารณ์อย่างหนักเช่นกัน
ส่วนตัวอย่างวรรณกรรมเลสเบียนไทยที่มีชื่อเสียงในยุคต้น ๆ ได้แก่ กวีนิพนธ์เรื่อง หม่อมเป็ดสวรรค์ ซึ่งคุณสุวรรณประพันธ์ขึ้นในรัชกาลที่ 3 (พ.ศ. 2367–2394) ว่าด้วยความสัมพันธ์ของนางในสองคนในราชสำนัก
การทดลองแบบอำพราง

การทดลองแบบอำพราง
(อังกฤษ: blind experiment, blinded experiment) เป็นการทดลองที่ปิดข้อมูลเกี่ยวกับการทดลองที่อาจจะทำให้เกิดความเอนเอียงในผลการทดลอง  ไม่ให้ผู้ทำการทดลอง  หรือผู้รับการทดลอง  หรือทั้งสองฝ่าย  รับรู้  จนกระทั่งการทดลองได้จบเสร็จสิ้นลงแล้ว
ความเอนเอียงที่อาจเกิดขึ้นนั้นเป็นได้ทั้งแบบจงใจหรือแบบไม่จงใจ  ส่วนการทดลองที่ทั้งสองฝ่ายไม่รู้เรื่องที่ปิด  เรียกว่า  การทดลองแบบอำพรางสองฝ่าย (อังกฤษ: double-blinded experiment)
นักวิทยาศาสตร์จะใช้การทดสอบแบบอำพราง
เมื่อเปรียบเทียบผลหลายอย่าง เพื่อไม่ให้มีอิทธิพลมาจากความชอบใจหรือความคาดหมายของผู้ทำการทดลอง ยกตัวอย่างเช่น ในการทดลองทางคลินิก ที่ตรวจสอบอิทธิผลของยา หรืออิทธิผลของวิธีการทางการแพทย์ เพื่อป้องกันปรากฏการณ์ยาหลอก (Placebo effect) หรือความเอนเอียงจากความคาดหมายของผู้สังเกตการณ์ (Observer-expectancy effect) หรือการจงใจหลอกลวง
เมื่อเปรียบเทียบผลของผลิตภัณฑ์การแพทย์ต่าง ๆ ต่อคนไข้  เพื่อไม่ให้มีอิทธิพลจากยี่ห้อหรือคุณสมบัติอื่น ๆ ที่ไม่ใช่ตัวแปรทดสอบ
การปกปิดข้อมูลอาจทำต่อผู้ทำงานวิจัย  เจ้าหน้าที่เทคนิค ผู้รับการทดลอง และผู้ให้ทุนงานวิจัย
ส่วนการทดลองที่มีลักษณะตรงข้ามกันเรียกว่า open-label trial หรือ open trial (การทดลองแบบเปิด)
การทดลองแบบอำพรางเป็นวิธีการที่สำคัญในระเบียบวิธีทางวิทยาศาสตร์
และในการวิจัยหลายสาขารวมทั้งแพทยศาสตร์ จิตวิทยา สังคมศาสตร์ วิทยาศาสตร์ธรรมชาติรวมทั้งฟิสิกส์และชีววิทยา วิทยาศาสตร์ประยุกต์เช่นการวิจัยการตลาด และอื่น ๆ
ในกระบวนการบางอย่าง  เช่นการทดสอบยา  การทดลองแบบอำพรางเป็นสิ่งที่ขาดไม่ได้
ในบางกรณี  แม้ว่า  การทดสอบแบบอำพรางอาจจะมีประโยชน์  แต่ก็เป็นวิธีที่ทำไม่ได้หรือไม่ถูกจริยธรรม  
ยกตัวอย่างเช่นงานวิจัยในสาขาจิตวิทยาพัฒนาการ
แม้ว่า  การเลี้ยงเด็กภายใต้เงื่อนไขบางอย่างทางการทดลองอาจจะให้ความรู้ที่ดี
เช่นเลี้ยงเด็กให้เจริญเติบโตขึ้นบนเกาะไกล ๆ ที่มีวัฒนธรรมประเพณีที่กุขึ้น  แต่นี่เป็นเรื่องทั้งไม่ถูกจริยธรรมและเป็นการทำลายสิทธิมนุษยชน
คำภาษาอังกฤษว่า blind (คำวิเศษณ์) เป็นคำเชิงภาพพจน์แสดงการปิดตาของบุคคลหนึ่ง ๆ 
และคำว่า  masked ก็สามารถใช้ในลักษณะเดียวกัน
โดยเฉพาะในสาขาจักษุวิทยา ที่ใช้คำว่า  blind  ในการปิดตาจริง ๆ (ไม่ได้ใช้ในเชิงภาพพจน์) และใช้คำว่า masked หมายถึงการปิดตาโดยภาพพจน์
ประวัติ

บัณฑิตยสถานวิทยาศาสตร์แห่งประเทศฝรั่งเศส (French Academy of Sciences) เป็นผู้เริ่มการทดลองแบบอำพรางที่มีการบันทึกไว้เป็นครั้งแรกในปี ค.ศ. 1784
คือมีการตั้งคณะกรรมการเพื่อตรวจสอบทฤษฎี animal magnetism (ที่สัตว์มีพลังธรรมชาติที่กระจายออกมารอบตัว  ที่เกิดจาก "น้ำแม่เหล็ก") ของ Franz Mesmer
โดยมีเบนจามิน แฟรงคลินและ Antoine Lavoisier (บิดาของเคมีปัจจุบัน) เป็นผู้นำ
คณะกรรมการทำการทดลองโดยให้ mesmerist ผู้เป็นผู้รับการทดลอง กำหนดวัตถุที่มีการเติม "vital fluid" (น้ำพลังชีวิต) รวมทั้งต้นไม้และขวดน้ำ
แต่ผู้รับการทดลองไม่สามารถที่จะทำได้
ต่อจากนั้น  คณะกรรมการก็ตรวจสอบการรักษาคนไข้โดยการสะกดจิต (mesmerized)
แม้ว่าคนไข้จะมีอาการที่ดีขึ้น
แต่คณะกรรมการได้สรุปว่า  คนไข้ดีขึ้นเพราะตนเชื่อว่าจะดีขึ้น  ซึ่งเป็นข้อเสนอทางวิทยาศาสตร์ครั้งแรกเกี่ยวกับปรากฏการณ์ยาหลอก (placebo effect)
ในปี ค.ศ. 1799 นักเคมีชาวอังกฤษฮัมฟรี เดวีได้ทำงานทดลองแบบอำพรางยุคต้น ๆ อีกงานหนึ่ง
ในการศึกษาผลของไนตรัสออกไซด์ (แก๊สหัวเราะ) ที่มีต่อกายภาพของมนุษย์  เดวีจงใจไม่บอกผู้รับการทดลองว่า  แก๊สที่กำลังสูดเข้าไปเข้มข้นแค่ไหน  หรือว่า  เป็นอากาศธรรมดา ๆ หรือไม่  ที่กำลังสูดเข้าไป
หลังจากนั้น  การทดลองแบบอำพรางก็เริ่มมีการใช้ในศาสตร์นอกวิทยาศาสตร์
ในปี ค.ศ. 1817 คณะกรรมการที่ประกอบด้วยทั้งนักวิทยาศาสตร์และนักดนตรี  ทำการเปรียบเทียบเครื่องดนตรีระหว่างไวโอลิน Stradivarius (ทำโดยตระกูลสตราดิวารี) กับเครื่องดนตรีคล้ายกีตาร์ประดิษฐ์โดยวิศวะต่อเรือ François Chanot
โดยให้นักไวโอลินผู้มีชื่อเสียงคนหนึ่งเล่นเครื่องดนตรีแต่ละชิ้น  โดยคณะกรรมการจะฟังอยู่ในอีกห้องหนึ่งเพื่อป้องกันความลำเอียง
บทความแรก ๆ บทหนึ่ง  ที่สนับสนุนให้ใช้วิธีแบบอำพรางในการทดลองทั่วไป  มาจากนักสรีรวิทยาชาวฝรั่งเศส Claude Bernard ในปลายคริสต์ศตวรรษที่ 19
ผู้แนะนำให้ทำการทดลองทางวิทยาศาสตร์โดยมีผู้สังเกตการณ์สองพวก  พวกแรกคือบุคคลที่ออกแบบริเริ่มทำการทดลอง
และพวกที่สองเป็นพวกที่ไม่มีการศึกษา  ผู้ที่จะบันทึกผลโดยไม่รู้ล่วงหน้าเรื่องทฤษฎีหรือสมมุติฐานที่เป็นประเด็นสอบสวน
คำแนะนำนี้แตกต่างอย่างสิ้นเชิงจากทัศนคติในยุคเรืองปัญญาว่า  การสังเกตการณ์ทางวิทยาศาสตร์จะทำอย่างถูกต้องเป็นกลางได้  ก็ต่อเมื่อทำโดยนักวิทยาศาสตร์ผู้มีการศึกษา  มีความรู้เป็นอย่างดี
ส่วนการทดลองแบบอำพรางสองฝ่าย  เริ่มปรากฏความสำคัญเป็นอย่างยิ่งช่วงกลางคริสต์ทศวรรษที่ 20
การทดลองแบบอำพรางฝ่ายเดียว

การทดลองแบบอำพรางฝ่ายเดียว (อังกฤษ: Single-blinded experiment) หมายถึงการทดลองที่ปิดข้อมูลเกี่ยวกับการทดลองที่อาจจะทำให้เกิดความเอนเอียงในผลการทดลอง  ไม่ให้ผู้ร่วมการทดลองรับรู้  แต่ผู้ทำการทดลองจะมีข้อมูลทั้งหมด
ในงานทดลองชนิดนี้  ผู้ร่วมการทดลองแต่ละคนจะไม่รู้ว่าตนอยู่ในกลุ่มทดลองหรือกลุ่มควบคุม
แบบการทดลองนี้ใช้เมื่อผู้ทำการทดลองต้องมีข้อมูลทั้งหมด เช่น  การทดสอบการผ่าตัดจริงเทียบกับการผ่าตัดแบบควบคุม (sham)
และดังนั้นจึงไม่สามารถปิดบังข้อมูลจากผู้ทำการทดลองได้
หรือเมื่อผู้ทำการทดลองไม่มีอิทธิพลที่จะทำความเอนเอียงให้เกิดขึ้นในงานทดลอง  และดังนั้นจึงไม่จำเป็นต้องบอด
อย่างไรก็ดี  ก็ยังมีความเสี่ยงว่า  ผู้รับการทดลองอาจจะได้รับอิทธิพลจากการปฏิสัมพันธ์ร่วมกับผู้ทำการทดลอง  ที่เรียกว่า  "ความเอนเอียงของผู้ทดลอง" (experimenter's bias) 
โดยเฉพาะอย่างยิ่ง  แบบการทดลองนี้เสี่ยงมากในสาขาจิตวิทยาและสังคมศาสตร์
ที่ผู้ทำการทดลองมีความคาดหวังว่าผลอะไรจะเกิดขึ้น 
และอาจจะมีอิทธิพลที่ตั้งใจหรือไม่ได้ตั้งใจต่อพฤติกรรมของผู้ร่วมการทดลอง (Observer-expectancy effect)
ตัวอย่างคลาสสิก  (ที่ไม่ดี)  ของการทดลองแบบอำพรางฝ่ายเดียวอย่างหนึ่งก็คือ  การทดสอบรสชาติของเป๊ปซี่ 
ผู้ทำการทดสอบซึ่งมักจะเป็นนักการตลาด  เตรียมถ้วยน้ำอัดลมสองถ้วยเขียนป้ายไว้ว่า "ก" และ "ข"
ถ้วยหนึ่งมีเป๊ปซี่  อีกถ้วยหนึ่งมีโคคา-โคล่า
ผู้ทดสอบรู้ว่าถ้วยไหนเป็นอะไร  แต่รู้ว่าไม่ควรจะบอกให้ผู้รับการทดสอบรับรู้
ผู้รับการทดสอบอาสาสมัครก็จะชิมน้ำอัดลมในถ้วยทั้งสองแล้วบอกว่า  ตนชอบถ้วยไหนมากกว่า
ปัญหาในการทดสอบแบบอำพรางฝ่ายเดียวในกรณีนี้ก็คือ  ผู้ทดสอบสามารถส่งสัญญาณที่ไม่ได้ตั้งใจที่มีอิทธิพลต่อผู้รับการทดสอบ  (ดูคเลเวอร์แฮนส์)
ยิ่งไปกว่านั้น  ผู้ทดสอบอาจจะสร้างความลำเอียงโดยเตรียมเครื่องดื่มโดยไม่ยุติธรรม
(เช่น  ใส่น้ำแข็งในถ้วยหนึ่งมากกว่า  หรือว่าวางถ้วยหนึ่งไว้ใกล้ ๆ ผู้รับการทดสอบมากกว่า)
ถ้าผู้ทดสอบเป็นนักการตลาดของบริษัท
ก็จะมีการขัดกันแห่งผลประโยชน์เพราะรู้ว่า 
รายได้ในอนาคตของบริษัทขึ้นอยู่กับผลการทดสอบ
การทดลองแบบอำพรางสองฝ่าย

การทดลองแบบอำพรางสองฝ่าย (อังกฤษ: Double-blinded experiment) หมายถึงการทดลองที่วิธีการทดลองมีความเข้มงวดยิ่งขึ้นเพื่อป้องกันความเอนเอียงที่เป็นอัตวิสัยบางครั้งโดยไม่รู้ตัว  ที่มีในผู้ทำการทดลองและผู้ร่วมการทดลอง
งานทดลองแบบอำพรางสองฝ่ายงานแรกทำเพื่อตรวจสอบอาการทางจิตที่เรียกว่า shell shock (อาการช็อกจากลูกระเบิด) ในสมัยสงครามโลกครั้งที่ 1
โดยมากแล้ว  งานทดลองแบบนี้ถือว่า  เข้มงวดและมีมาตรฐานที่ดีกว่าการทดลองเปิดและการทดลองแบบอำพรางฝ่ายเดียว
ในงานทดลองเช่นนี้  ทั้งผู้ทำการทดลองและผู้ร่วมการทดลองจะไม่รู้ว่า  ผู้ร่วมการทดลองนั้นอยู่ในกลุ่มทดลองหรืออยู่ในกลุ่มควบคุม
ต่อเมื่อได้ข้อมูลทั้งหมดแล้ว  หรือในบางครั้งต่อเมื่อทำการวิเคราะห์แล้ว  ผู้ทำงานวิจัยจึงจะรู้ว่า  ผู้ร่วมการทดลองอยู่ในกลุ่มไหน
การทำงานทดลองโดยวิธีนี้สามารถลดอิทธิพลของความคาดหวังหรือสัญญาณที่ส่งโดยไม่รู้ตัว 
(เช่นที่มีใน  ปรากฏการณ์ยาหลอก  และปรากฏการณ์ความคาดหมายของผู้สังเกตการณ์)
ที่บิดเบือนผลการทดลอง  
การจัดผู้ร่วมการทดลองให้อยู่ในกลุ่มทดลองและกลุ่มควบคุมโดยสุ่ม  เป็นกระบวนการที่ขาดไม่ได้ในงานทดลองประเภทนี้
และข้อมูลที่ใช้ว่าใครเป็นใคร  อยู่ในกลุ่มไหน  จะเก็บไว้โดยบุคคลที่สาม
และจะไม่มีการเปิดเผยต่อผู้ทำงานวิจัยจนกระทั่งงานวิจัยได้สำเร็จลงแล้ว
วิธีการทดลองเช่นนี้สามารถใช้ได้ต่อสถานการณ์ที่มีโอกาสว่า  ผลการทดลองจะบิดเบือนไปเพราะความเอนเอียงที่จงใจหรือไม่ได้จงใจของนักวิจัย  ผู้ร่วมการทดลอง  หรือทั้งสองฝ่าย
ยกตัวอย่างเช่น  ในงานทดลองสัตว์  ทั้งผู้ดูแลสัตว์และผู้ประเมินผลต้องไม่รู้ข้อมูลที่ปิด  ไม่เช่นนั้นแล้ว  ผู้ดูแลอาจจะทำการดูแลสัตว์โดยต่าง ๆ กันทำให้เกิดการบิดเบือนผล
การทดลองที่ควบคุมด้วยคอมพิวเตอร์บางครั้งเรียกผิด ๆ ว่า  เป็นการทดลองแบบอำพรางสองฝ่าย
เพราะว่า  ซอฟต์แวร์ไม่อาจที่จะทำให้เกิดความเอนเอียงโดยตรงเหมือนกับระหว่างผู้ทำการทดลองและผู้ร่วมการทดลอง
แต่ว่า  วิธีการแสดงบทสำรวจต่อผู้ร่วมการทดลองผ่านคอมพิวเตอร์  สามารถทำให้เกิดความเอนเอียงขึ้นได้อย่างง่าย ๆ
ตัวอย่างหนึ่งก็คือ  เครื่องลงคะแนนเสียงเลือกตั้งเป็นระบบที่ดูเหมือนง่าย ๆ แต่ก็สามารถสร้างให้เกิดความเอนเอียงได้
การทำงานของคอมพิวเตอร์จะมีลักษณะคล้ายกับผู้ทำการทดลองดังที่กล่าวมาแล้ว  
คือ  มีส่วนของซอฟต์แวร์ที่ทำงานปฏิสัมพันธ์กับผู้ร่วมการทดลองเหมือนกับผู้ทำการทดลองที่บอดข้อมูล
ในขณะที่ส่วนของซอฟต์แวร์ที่รู้ว่าผู้รับการทดลองเป็นใครอยู่ในกลุ่มไหน  เป็นเหมือนกับบุคคลที่สาม
ตัวอย่างประเภทหนึ่งก็คือบททดสอบ  ABX test  ซึ่งผู้ร่วมการทดลองต้องกำหนดตัวกระตุ้น X แล้วแสดงว่าเป็น A หรือ B
การทดลองแบบอำพรางสามฝาย

การทดลองแบบอำพรางสามฝ่าย (อังกฤษ: Triple-blinded experiment) เป็นการขยายวิธีปฏิบัติของการทดลองแบบอำพรางสองฝ่าย  คือ  แม้แต่คณะกรรมการที่ตรวจสอบตัวแปรต่าง ๆ ที่เป็นข้อมูลก็ไม่รู้ว่า  ข้อมูลมาจากผู้ร่วมการทดลองในกลุ่มไหน
การทดลองประเภทนี้มีข้อดีทางทฤษฎีว่า  คณะกรรมการจะสามารถประเมิณค่าตัวแปรที่เป็นผลได้อย่างเป็นกลางกว่า
ประเด็นปัญหาที่พยายามแก้โดยวิธีนี้ก็คือ  การประเมินอิทธิผล (efficacy) และผลเสียหาย (harm)  และการเรียกใช้การวิเคราะห์ในกรณีพิเศษ  อาจจะเกิดความเอนเอียงถ้ารู้ว่าผู้ร่วมการทดลองอยู่ในกลุ่มไหน
แต่ว่า  ในงานทดลองที่คณะกรรมการผู้ตรวจสอบมีหน้าที่ทางจริยธรรมที่จะประกันความปลอดภัยให้กับผู้ร่วมการทดลอง
การใช้วิธีทดลองเช่นนี้อาจจะไม่สมควร  เพราะว่า  คณะกรรมการต้องคอยดูแลผู้ร่วมการทดลองอาศัยความเป็นไปและทิศทางของผลการทดลอง
นอกจากนั้นแล้ว  ถ้าใช้วิธีการทดลองแบบนี้  กว่าคณะกรรมการจะได้ข้อมูลการทดลอง  ภาวะฉุกเฉินที่เกิดกับผู้ร่วมการทดลองก็จะผ่านไปเรียบร้อยแล้ว
การใช้งาน > แพทยศาสตร์

การสร้างความบอดสองทางนั้นง่ายในงานศึกษายา  โดยทำยาทดลองและยาควบคุม (จะเป็นยาหลอกหรือยาที่ใช้เปรียบเทียบก็ดี) ให้มีลักษณะเหมือนกัน  เช่นโดยสีและรส  เป็นต้น
ผู้ประสานงาน  (study coordinator)  จะจัดให้คนไข้อยู่ในกลุ่มทดลองหรือกลุ่มควบคุมโดยสุ่ม  และจะกำหนดเลขประจำตัวให้แก่คนไข้
และจะเข้ารหัสยาที่ให้กับคนไข้โดยเลขประจำตัวนั้น
ดังนั้น  ทั้งคนไข้และผู้ทำงานวิจัยที่ตรวจผล  ก็จะไม่รู้ว่าคนไข้อยู่ในกลุ่มไหน  ไม่รู้ว่ากำลังรับยาทดลองหรือยาควบคุม
จนกระทั่งงานวิจัยจบลงแล้ว  และมีการไขรหัสเลขประจำตัวที่ให้กับคนไข้และยา
การทำงานวิจัยแบบอำพรางให้เสร็จบริบูรณ์นั้น  อาจจะเป็นเรื่องยากในกรณีที่การรักษานั้นได้ผลอย่างชัดเจน
(จริงอย่างนั้น  มีงานวิจัยที่ต้องระงับไปในกรณีที่วิธีรักษาได้ผลดี
จนกระทั่งมีการพิจารณาว่า  ไม่ถูกจริยธรรมที่จะไม่บอกผลที่พบกับคนไข้กลุ่มควบคุม  และกับประชาชนทั่วไป) 
หรือในกรณีที่การรักษามีความเด่นและแปลก  อาจจะเพราะรสชาติของยาก็ดี  ผลข้างเคียงของยาก็ดี  ที่ทำให้ผู้ทำงานวิจัย  และ/หรือคนไข้  เดาได้ว่าคนไข้อยู่ในกลุ่มไหน
นอกจากนั้นแล้ว  กรณีที่ต้องเปรียบเทียบวิธีที่ใช้การผ่าตัดและวิธีที่ไม่ได้ใช้การผ่าตัดก็ยากที่จะทำโดยวิธีนี้  (แม้ว่า  sham surgery  ซึ่งเป็นการผ่าตัดแบบควบคุมคล้ายกับยาหลอก  อาจจะพิจารณาได้ว่ายังถูกจริยธรรม)
เกณฑ์วิธีทางคลินิก (clinical protocol) ที่ออกแบบมาดี  จะทำให้สามารถเห็นปัญหาที่อาจจะเกิดขึ้นเหล่านี้ล่วงหน้าได้  เพื่อที่จะทำการบอดข้อมูลให้มีประสิทธิภาพดีที่สุดเท่าที่จะเป็นไปได้
ให้สังเกตว่า  ถึงแม้จะมีข้อปฏิบัติที่เข้มงวดกวดขันเช่นนี้ในแบบการทดลองนี้
ก็ยังมีข้อทักท้วงว่า  ทัศนคติทั่ว ๆ ไปของผู้ทำการทดลอง  เช่นความไม่มั่นใจหรือความกระตือรือร้นต่อวิธีการที่ทดสอบ  ก็ยังสามารถสื่อไปถึงคนไข้ได้โดยไม่ได้ตั้งใจ
ผู้ทำงานการแพทย์อาศัยหลักฐาน (Evidence-based medicine) จะชอบใจผลงานการวิจัยเชิงทดลองแบบสุ่มและมีกลุ่มควบคุม  (RCT)  มากกว่า
ถ้าสามารถใช้ RCT ได้ในประเด็นงานวิจัยนั้น  ๆ
คือ  เป็นผลการทดลองที่มีความเชื่อใจได้สูง  มีแต่งานปริทัศน์แบบ meta-analysis เท่านั้น  (ซึ่งรวมข้อมูลจากงานวิจัยแบบ RCT อื่น ๆ)  ที่พิจารณาว่าน่าเชื่อถือมากกว่า[ต้องการอ้างอิง]  และการทำการทดลองแบบอำพราง  ก็เป็นองค์ประกอบสำคัญอย่างหนึ่งของ RCT
การใช้งาน > ฟิสิกส์

งานทดลองปัจจุบันของฟิสิกส์นิวเคลียร์และฟิสิกส์อนุภาค  มักจะมีนักวิเคราะห์ข้อมูลจำนวนมากทำงานร่วมกันเพื่อจะดึงค่าข้อมูลต่าง ๆ จากข้อมูลสลับซับซ้อนที่รวบรวมได้
โดยเฉพาะแล้วก็คือ  ผู้วิเคราะห์ข้อมูลต้องการจะรายงาน systematic error (ความคลาดเคลื่อนเป็นระบบ) ในค่าที่วัดได้ทั้งหมด
ซึ่งยากที่จะทำหรือทำไม่ได้เลยถ้าความคลาดเคลื่อนเกิดขึ้นจากความเอนเอียงของผู้ทำงานวิเคราะห์
เพื่อกำจัดความเอนเอียงนี้  ผู้ทำการทดลองต้องออกแบบการวิเคราะห์ให้เป็นแบบอำพราง
คือจะมีการปิดผลการทดลองไม่ให้ผู้ทำการวิเคราะห์รู้
จนกระทั่งได้ลงมติร่วมกันแล้วว่า  เทคนิคการวิเคราะห์เหมาะสมแล้ว  โดยขึ้นอยู่กับลักษณะต่าง ๆ ของข้อมูลที่ได้  และไม่ใช่ขึ้นกับค่าสุดท้าย
ตัวอย่างหนึ่งของการวิเคราะห์แบบอำพรางใช้ในการทดลองเกี่ยวกับนิวตริโน  ที่ผู้ทำการทดลองต้องการรายงานค่านิวตริโนที่วัดได้ (N)  ผู้ทำการทดลองมีความคาดหวังว่า  ตัวเลขนี้ควรจะเป็นอะไร  แต่ต้องทำการป้องกันความคาดหวังเช่นนี้เพื่อไม่ให้เกิดความเอนเอียง  ดังนั้น  เมื่อกำลังทำการวิเคราะห์ข้อมูลที่ได้  ผู้ทำการทดลองจะเห็นค่าเป็นเศษส่วนของข้อมูลจริง ๆ เท่านั้น  (เห็นค่า N' โดยมีค่าเศษส่วนที่ f ที่ผู้ทำการทดลองไม่รู้, ดังนั้น N' = N x f) และใช้ค่า N' ที่เห็นในการทำความเข้าใจต่าง ๆ เช่น signal-detection efficiencies,  detector resolutions, และอื่น ๆ  แต่เนื่องจากว่าผู้ทำการทดลองไม่มีใครรู้ค่าเศษส่วน f (ค่าบอด) ดังนั้น อิทธิพลของความคาดหวังต่อค่า N จึงเกิดขึ้นไม่ได้เพราะผู้ทำการทดลองรู้แต่ค่า N' เพราะฉะนั้น  การวิเคราะห์ข้อมูลจึงไม่ทำให้เกิดความเอนเอียงต่อค่า N ที่เป็นผลรายงานโดยที่สุด
การใช้งาน > นิติเวชศาสตร์

ในการชี้ตัวผู้ต้องสงสัยโดยรูป  เจ้าหน้าที่ตำรวจจะแสดงรูปต่าง ๆ ให้พยานหรือผู้เสียหายดู  แล้วให้เขาเลือกชี้ผู้ต้องสงสัย
กระบวนการนี้จริง ๆ ก็คือการทดสอบแบบอำพรางฝ่ายเดียว (คือพยานไม่รู้ว่าใครที่เจ้าหน้าที่ตำรวจสงสัย) เพื่อเช็คความจำของพยาน  ซึ่งอาจจะได้รับอิทธิพลทั้งตั้งใจและไม่ตั้งใจจากเจ้าหน้าที่ตำรวจ (ดูคเลเวอร์แฮนส์)
ปัจจุบันนี้  เริ่มมีขบวนการบังคับใช้กฎหมาย  ที่ต้องการให้ใช้วิธีการชี้ตัวผู้ต้องสงสัยแบบอำพรางสองฝ่าย
ที่ให้เจ้าหน้าที่ผู้ไม่รู้ว่าใครเป็นผู้ต้องสงสัย  แสดงภาพให้พยานชี้
การใช้งาน > นักดนตรี

ในประเทศตะวันตก เมื่อทดสอบความสามารถของนักดนตรีหรือนักร้องเพื่อเข้าวงดนตรี  หรือเพื่อการประกวดแข่งขันเป็นต้น  ก็เริ่มมีการใช้การทดสอบแบบอำพรางโดยใช้เป็นประจำ
คือ  นักร้องนักดนตรีจะแสดงความสามารถหลังม่าน  โดยมีจุดประสงค์ว่า  รูปร่างลักษณะและเพศของตน  จะไม่ทำให้เกิดความเอนเอียงต่อคณะกรรมการผู้ตัดสินความสามารถ
ดูเพิ่ม

การวิจัยเชิงทดลองแบบสุ่มและมีกลุ่มควบคุม
เคลฟเวอร์แฮนส์